ธปท.ยกเลิกแผนรับมือน้ำท่วม
ธปท.ประกาศยกเลิกแผนฉุกเฉินรับมือน้ำท่วม ชี้นโยบายการเงินต้องดูแลให้เศรษฐกิจหลังน้ำลดเดินหน้าต่อไปได้
30 ต.ค. 2565

ธปท.ประกาศยกเลิกแผนฉุกเฉินรับมือน้ำท่วม ชี้นโยบายการเงินต้องดูแลให้เศรษฐกิจหลังน้ำลดเดินหน้าต่อไปได้
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) เปิดเผยว่า จากการประชุมหารือร่วมกับธนาคารพาณิชย์ผ่านวีดีโอคอนโฟร์เรนซ์ล่าสุดในวันที่ 22 พ.ย.ที่ผ่านมาซึ่งจะเป็นการประชุมครั้งสุดท้าย และจะไม่มีการประชุมแผนฉุกเฉินรับมือน้ำท่วมแล้ว จากปกติที่ต้องมีการประชุมหารือร่วมกันอย่างใกล้วันเว้นวัน เพราะจากการประเมินร่วมกันล่าสุดพบว่าระบบสถาบันการเงินมีความเสี่ยงจากภาวะอุทกภัยลดลง ระบบการเงิน การชำระเงิน สภาพคล่องกลับมาปกติ โดยเฉพาะอย่างยิ่งธนาคารไทยพาณิชย์และธนาคารทหารไทยก็สามารถกลับมาเปิดสำนักงานใหญ่ได้ตามปกติแล้ว ขณะที่สาขาธนาคารที่ปิดชั่วคราวจากน้ำท่วมและตู้เอทีเอ็มที่ปิดก็เริ่มทยอยกลับมาให้บริการตามปกติแล้ว ยกเว้นในจังหวัดประทุมธานีและนนทบุรีที่กลับมาเปิดให้บริการได้น้อยกว่าที่อื่น 




“จากอุทกภัยครั้งนี้ มองอีกมุมหนึ่งถือเป็นข้อดีที่เป็นโอกาสให้ธปท.ร่วมกับสถาบันการเงินทุกแห่ง เรียนรู้และสรุปบทเรียนเพื่อปรับปรุงความเหมาะสมในการเตรียมการป้องกันสถานการณ์ฉุกเฉินต่างๆต่อไป และครั้งนี้สถานการณ์กลับเข้าสู่ภาวะปกติแล้ว จึงไม่จำเป็นต้องประชุมเตรียมแผนรับมือน้ำท่วมอีก เมื่อวานให้เป็นการประชุมครั้งสุดท้าย” นายประสารกล่าว
นายประสาร เปิดเผยว่า จากการสำรวจยอดสินเชื่อคงค้างในพื้นที่น้ำท่วมกว่า 30 จังหวัด พบว่ามีวงเงินสินเชื่อที่เกี่ยวข้องกับน้ำท่วมอย่างมีนัยสำคัญ ทั้งที่เป็นสินเชื่อของครัวเรือนและภาคธุรกิจรวม 4 แสนล้านบาท จากสินเชื่อรวมทั้งระบบ 10 ล้านล้านบาท ถือว่าสัดส่วนหนี้หากจะเกิดปัยหาหนี้เสียบ้างก็ไม่น่าห่วงว่าจะกระทบต่อระบบสถาบันการเงิน เพราะระบบสถาบันการเงินเข้มแข็ง ส่วนในอนาคตจะเป็นหนี้ไม่ก่อให้เกิดรายได้(เอ็นพีแอล)หรือสินทรัพย์รอการขาย(เอ็นพีเอ)หรือไม่ เป็นเรื่องที่ประเมินลำบาก ยังไกล แต่ประเด็นสำคัญขณะนี้คือต้องช่วยให้ประชาชนใช้สินเชื่อในระบบเพื่อนำเงินไปฟื้นฟูให้ก่อน 
ทั้งนี้ ที่ผ่านมาธปท.ร่วมกับธนาคารพาณิชย์ผ่อนผันเงื่อนไขการชำระหนี้ และขอสินเชื่อ สำหรับผู้ได้รับผลกระทบจากน้ำท่วมอยู่แล้ว แต่การจะได้รับสินเชื่อจากธนาคารพาณิชย์หรือไม่ก็อยู่ที่เครดิตของลูกหนี้ด้วย อ่างไรก็ตามในภาวะเช่นนี้ธนาคารได้ยืดหยุ่นให้ลูกค้าอยู่แล้ว แต่ก็ต้องควบคู่กับการมีวินัยด้วย